recursal/SuperWikiNEXT-32B huggingface dataset:
**Kämärä** (ven. Кямяря, vuodesta 1948 **Gavrilovo**, ven. Гаврилово) on Pietari–Viipuri-radan varrella Kähärin maalaiskunnassa Karjalan kannaksella sijaitseva kylä, joka aikaisemmin kuului Kuolemajärven kuntaan. Vuonna 2007 kylässä oli 1 510 asukasta. Se suurin työllistäjä on kivilouhimo, josta saadaan graniittia.

Historia
--------

Kylä muodostui vuonna 1881 avatun Kämärän rautatieaseman ympärille. Paikaltä lähti pohjoiseen Vuoksen rannalle johtava maantie. Rautatieasema sai nimensä 1600-luvulla asutetun Kämärän kylän mukaan, joka sijaitsi noin seitsemän kilometriä aseman pohjoispuolella Kämäränjärven rannalla. Heinjoen pitäjään kuulunutta alkuperäistä kylää ei enää ole. Myöhemmin rautatieaseman yhteyteen syntyi pieni teollisuusyhteisö, jossa 1900-luvun alussa toimi muun muassa saha. Lisäksi kylään perustettiin kansakoulu ja rakennettiin työväentalo.

Kämärän rautatieasemalla käytiin 27. tammikuuta 1918 taistelu, joka oli Suomen sisällissodan ensimmäinen varsinainen sotatoimi. Lisäksi kylässä käytiin kiivaita Viipurin valtausta edeltäneitä taisteluja sisällissodan aikana huhtikuun 23.-24. päivien välisenä yönä 1918 ja myöhemmin talvisodan aikana helmikuussa 1940.

Neuvostoliiton aikana vuonna 1948 kylän nimeksi muutettiin ensin Kamenka (Каменку) ja hieman myöhemmin Voskoboinikova (Воскобойниково), kunnes nykyinen nimi otettiin käyttöön vielä samana kesänä. Se on nimetty Kämärän rautatieaseman tuntumassa jatkosodan aikana elokuussa 1944 kaatuneen luutnantti Gavrilovin mukaan, joka on myös haudattu aseman lähelle.

Lähteet
-------

1. ↑  Punainen hallinto kesti Viipurissa pisimpään  2016. Svinhufvud – Suomen itsenäisyyden tekijät ja vaiheet. Viitattu 27.10.2016.
2. ↑  Hannula, J. O.: *Suomen sisällissodan historia*, s. 277. WSOY, 1956.
Victor Sjöströmiä pidetään Mauritz Stillerin ohella merkittävimpänä ruotsalaisen mykkäelokuvan tekijänä.
**Victor David Sjöström** (20. syyskuuta 1879 Silbodal, Värmlanti – 3. tammikuuta 1960 Tukholma) oli ruotsalainen elokuvaohjaaja ja näyttelijä. Hän ohjasi noin 50 elokuvaa, joista suurin osa on mykkiä. Hänen tunnetuin ohjaustyönsä lienee *Ajomies* vuodelta 1921. Näyttelijänä hän esiintyi ainakin 40 elokuvassa sekä lukuisissa teatterituotannoissa. Hänen viimeisiä elokuvaesiintymisiään oli professori Isak Borgin rooli Ingmar Bergmanin elokuvassa *Mansikkapaikka* vuonna 1957.

Sjöström työskenteli vuosina 1898–1899 Helsingissä Svenska Teaternissa sekä vuosina 1923–1930 Hollywoodissa, jossa hän ohjasi nimellä *Victor Seastrom* yhdeksän elokuvaa. Vuonna 1924 antamassaan haastattelussa Charles Chaplin ylisti Sjöströmiä maailman parhaimmaksi ohjaajaksi. Hän vieraili Suomessa näyttelijänä vielä vuonna 1958.

Lähteet
-------

1. ↑  *The Virgin International Encyclopedia of Film*. Virgin Books, 1992.
2. ↑  "Sjöström, Victor." *Otavan Suuri Ensyklopedia 16*, s. 6301–6302. Helsinki 1980. ISBN 951-1-05079-6

Kirjallisuutta
--------------

* Florin, Bo: *Transition and transformation: Victor Sjöström in Hollywood 1923–1930*. Film culture in transition. Amsterdam: Amsterdam University Press, 2013. ISBN 90-8964-504-7.
* Forslund, Bengt: *Victor Sjöström: Hans liv och verk*. Stockholm: Bonnier, 1980. ISBN 91-0-044972-5.

Aiheesta muualla
----------------

* Victor Sjöström Mykkäelokuvasivusto.

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Israel
* Yhdysvallat
* Ruotsi
* Tšekki
* Korea
* Alankomaat
* Puola

 |
|  |
| Tieteilijät | 
* CiNii

 |
|  |
| Taiteenala | 
* KulturNav
* Museum of Modern Art

 |
|  |
| Henkilöt | 
* Deutsche Biographie
* Trove
* Elonet
* Uppslagsverket Finland

 |
|  |
| Muut | 
* SNAC
* IdRef

 |

 |
*Tämä artikkeli kuvaa Britannian kuninkaallisen laivaston Achille-luokan kolmannen luokan linjalaivaa. Sanan muita merkityksiä on täsmennyssivulla.*

**HMS Achille** oli Britannian kuninkaallisen laivaston vuonna 1798 vesillelaskettu Achille-luokan 74-tykkinen kolmannen luokan linjalaiva.

Valmistus
---------

*Pääartikkeli: Achille-luokka*
Alus tilattiin 30. huhtikuuta 1795 William Cleverleyltä Gravesendistä, missä köli laskettiin lokakuussa. Se laskettiin vesille 16. huhtikuuta 1798 ja valmistui 25. elokuuta Chathamissa. Valmistuskustannukset olivat 38 450 puntaa, minkä lisäksi varustaminen maksoi 15 165 puntaa.

Palvelus
--------

Alus osallistui 21. lokakuuta 1805 Trafalgarin taisteluun, jossa se oli amiraali Colingwoodin johtaman jonon seitsemäntenä aluksena *HMS Colossuksen* ja *HMS Revengen* välissä. Alus avasi kello 12.15 tulen kohti *Montañésia* ja viisitoista minuuttia myöhemmin kohti *Argonautaa*. Taistelun edetessä alus vaihtoi täyslaidallisia vielä *Achillen* ja *Berwickin* kanssa. Taistelussa aluksen miehistöstä sai surmansa kolmetoista ja haavoittui 59.

Napoleonin sotien päätyttyä alus poistettiin 1815 palveluksesta Chathamissa ja siirrettiin reserviin Sheernessissä. Alus varustettiin pyöristetyllä peräpeilillä Chathamissa 1817-1822, minkä jälkeen sen uppouma oli 1 981 2/94 bm:ää. Samalla aluksen tykkikannen pituus kasvoi 3/4 tuumaa ja kölin pituus 0,46 metriä. Aluksen leveys kasvoi 0,13 metriä ja syväys väheni 0,2 metriä. Muutostöiden päätyttyä alus palautettiin Chathamissa reserviin, mistä se siirrettiin 1829 edelleen Sheernessiin. Alus luokiteltiin 76-tykkiseksi vuonna 1839. Se myytiin 1. marraskuuta 1865 Castle & Beechille romutettavaksi Charltonissa 3 600 punnalla.

Lähteet
-------

* Winfield, Rif: *British Warships in the Age of Sail 1793-1817 - Design, Construction and Fates*. Minnesota: Seaforth Publishing, 2005. ISBN 978-1-84415-717-4. (englanniksi)
* Winfield, Rif: *British Warships in the Age of Sail 1817-1863 - Design, Construction, Careers and Fates*. Barnsley: Seaforth Publishing, 2014. ISBN 978-1-84832-169-4. (englanniksi)

### Viitteet

1. 1 2  Winfield, Rif s. 66

*Achille*-luokan linjalaivat

|  |
| --- |
| *HMS Achille* – *HMS Superb* |
| Edeltäjä: *HMS Dragon* – Seuraaja: *HMS Conqueror* |
**Stephanocereus** on kaksilajinen kaktuskasvisuku. Tieteellisen nimen alkuosa on kreikankielen kruunua tai seppelettä merkitsevä sana, jolla viitataan varren kärjessä sijaitsevaan kruunumaiseen kefalioon eli erilaistuneeseen verson osaan, johon kukat kehittyvät. Suku on läheinen suvulle *Pilosocereus*, josta se eroaa vähähaaraisen tai haarattoman vertensa ja sitä peittävien tiheän ja valkoisen karvoituksen ja piikkien osalta.

Tuntomerkit
-----------

*Stephanocereus*-lajit ovat tavallisesti haarattomia ja pylväsmäisiä, toisinaan puumaisia, ja kasvavat 1-5 m korkeiksi. Aluksi varsi on pallomainen tai munamainen, mutta pitenee pylväsmiseksi tai pullomaiseksi kapeine kauloineen. Matalia uurteita varressa on 12-20, ja areoleissa on runsaasti valkoista villakarvaa, jonka alle varsi jää näkymättömiin. Keskipiikkejä on yhdestä neljään, ja ne ovat valkoisia tai kullanvärisiä, kolme tai neljä cm pitkiä. Keltaisia tai valkoisia säteittäispiikkejä on 15-20, ja niiden pituus vaihtelee 0,5 - 1,5 cm:n välillä. Kefaliot ovat varren kärjessä tai rengasmaisesti vuorotellen kasvullisten varren vyöhykkeiden kanssa, ja niissä on tiheässä sukasia, valkoista huopakarvaa ja pidempiä karvoja. Kukat ovat putkimaisia tai suppilomaisia, kehälehdet ovat valkoisia tai toisinaan hieman vaaleanpunertavia. Kukkapohjuksessa on muutamia pieniä suomuja siellä täällä, ja sen areoleissa ovat kaljuja tai vähäkarvaisia. Kehälehdet ovat lyhyitä ja harittavia. Munamainen tai soikea hedelmä on sininen tai purppuran sävyinen vihreä, paljaspintainen ja avautumaton. Hedelmävaiheessa kehälehdet tummenevat mustiksi. Siemenet ovat isoja, munan tai päärynän muotoisia, mustia ja kyhmyisiä.

Levinneisyys
------------

Suku kasvaa Brasiliassa, Bahian osavaltion alueella.

Lajit
-----

Suvussa on kaksi lajia: *Stephanocereus leucostele* ja *S. luetzelburgii*.

Lähteet
-------

* Anderson, E. F. 2001: The Cactus Family. - Timber Press. Portland, Oregon. ISBN 0-88192-498-9

### Viitteet

1. ↑  Anderson 2001:649
2. 1 2 3  Anderson 2001:641


|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q310378
* Wikispecies: Stephanocereus
* BioLib: 105633
* CoL: 7N2C
* EoL: 5196028
* GBIF: 7284660
* GRIN: 11555
* iNaturalist: 443954
* IPNI: 296654-2
* IRMNG: 1331719
* ITIS: 906972
* NCBI: 1927077
* Open Tree of Life: 5326325
* POWO: urn:lsid:ipni.org:names:296654-2
* Tropicos: 40005743
* WFO: wfo-4000036576

 |

 |
***Robb Report*** on ylellistä elämäntapaa esittelevä lifestyle-lehti, joka kertoo varakkaille connoisseureille ylellisyystuotteista, kuten autoista, kelloista ja asunnoista, yleensä tuotteista joihin esimerkiksi keskivertosuomalaisen kuukausipalkalla ei ole mahdollisuuksia. Lehden perusti Robert White 1976 Rolls-Royce-ostoksen kylkiäiseksi.

Robb Report ehdottaa matkasuunnitelmia, joiden yhteydessä kerrotaan varakkuutta vaativista tutustumiskohteista, joita Yhdysvalloissa ovat esimerkiksi Mission Viejo, Beverly Hills, La Jolla, Scottsdale, Palm Beach ja Greenwich.

Robb Reportin sisarlehtinä ilmestyy muutamia muita, kuten Robb Report Collection, Robb Report Vacation Homes, Luxury Home ja Robb Report MotorCycling. Lehdellä on kansainvälisiä painoksia: Robb Report Russia, Robb Report Turkey ja Robb Report China.

Robb Report -brandi myytiin 2002 Curtco Medialle, jonka nimi muuttui muotoon Curtco Robb Media. Sen omistukseen tulivat myös brandit Homes, Motorcycles ja Worth.

Muita CurtCo Median omistamia lehtiä ovat San Diego Magazine, Sarasota, Art & Antiques, and Gulfshore Life.

Robb Report viestimissä
-----------------------

* *The Sopranos* -televisiosarjan Tony Soprano luki Robb Reportia jaksossa "Live Free or Die"
* Ludacris mainitsee Robb Reportin laulussa "Spur of the Moment" albumillaan *The Red Light District*.
* Jay-Z mainitsee Robb Reportin kahdessa laulussa, "The Watcher 2" albumilla *The Blueprint 2: The Gift & the Curse* ja "You're Only A Customer" albumilla Streets Is Watching.
* Räppäri Common mainitsee Robb Reportin laulussa "Drivin Me Wild".
* Kanye West Dwelen laulun "Hold On" remixissä
* Räppäri 50 Cent mainitsee Robb Report laulussa "Strong Enough" albumilla *Before I Self Destruct*

Lähteet
-------

1. ↑  Rumba.fi (Arkistoitu – Internet Archive)
2. ↑  Boston.com

* Glitzy Magazines Offer Decadent Gift Ideas, FOXNews

Aiheesta muualla
----------------

* The Robb Report
* Robb Report Venäjällä

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Robb Report
**Hr.Ms. Zeeland** oli Alankomaiden kuninkaallisen laivaston Holland-luokan panssarikansiristeilijä.

Valmistus
---------

*Pääartikkeli: Holland-luokka (risteilijä)*
Alus tilattiin Koninklijke Maatschappij de Scheldeltä Vlissingenistä ja sen köli laskettiin vuonna 1895. Alus laskettiin vesille 20. maaliskuuta 1897 ja se otettiin palvelukseen 1. kesäkuuta 1898.

Palvelus
--------

Alus lähti Flushingista 18. kesäkuuta 1898 koeajoihin Pohjanmerelle. Koeajojen aikana se vieraili Portsmouthissa. Alus oli kahdeksantoista aluksen muodostaman osaston lippulaivana 15. syyskuuta Hollands Diepissä järjestetyssä laivastokatselmuksessa, joka pidettiin kuningatar Wilhelminan kruunajaisten yhteydessä.

*Hr. Ms. Hertog Hendrik* ajoi 24. kesäkuuta 1905 koralliriutalle lähellä Matjidosteenia ollessaan matkalla Boninlahdelle. *Zeeland* teki joitakin yrityksiä riuttaan kiinni jääneen aluksen irrottamiseksi, mutta ilman tulosta. Yrityksistä luovuttiin *Zeelandin* pollarin irrottua. Alus saatiin irrotettua *Hr. Ms. De Ruyterin* ja *Hr. Ms. Japaran* avustamana, kun aluksen varastot oli tyhjennetty. Myöhemmin samana vuonna *Zeeland* osallistui matkaan Etelä-Celebesiin, joka kohdistui Bonin herttuaa vastaan. *Hertog Hendrik*, *Zeeland* ja *Hr. Ms. Assahan* suojasivat 20. heinäkuuta 1905 alankomaalaisten maihinnousua lähellä Patiroa.

Vuonna 1906 alus yhdessä *Hr. Ms. Koningin Regentesin* ja *Hr. Ms. De Ryuterin* kanssa avustivat retkikuntaa Balille, kun Alankomaat pyrki liittämään eteläiset Tabanan, Badungin ja Klungkungin kuningaskunnat Alankomaiden Itä-Intiaan. Alukset tulittivat tykein 16.-17. syyskuuta Denpasaria, minkä jälkeen joukot nousivat maihin tuhoten lopun vastarinnan.

Alus lähti 2. heinäkuuta 1914 IJmuidenista Pohjan- ja Itämerelle koulutuspurjehdukselle. Mukana matkalla oli Alankomaiden prinssi Henrik. Matkalla alus vieraili Kööpenhaminassa, Pietarissa, Tukholmassa ja Kristianiassa. Se palasi Den Helderiin 29. heinäkuuta.

Alus lähti 7. kesäkuuta 1917 Den Helderistä maailmanympärysmatkalle Surabajaan. Matkalla se vieraili Torshavnissa, New Yorkissa, Curacaossa, Colonissa, Panamassa, San Franciscossa, Honolulussa, Jokohamassa ja Nagasakissa. Matkalla alus kulki Panaman kanavan läpi, jolloin siitä tuli ensimmäinen kanavan läpi kulkenut ulkomainen sotalaiva. Alus saapui Surabajaan 4. marraskuuta. Matkalla 53 miehistönjäsentä karkasi Yhdysvaltoihin. Näistä pääosa 45 New Yorkissa ja loput kahdeksan San Franciscossa. Alus lähti paluumatkalle Alankomaihin 3. joulukuuta matkaten samaa reittiä.

Alus poistettiin palveluksesta vuonna 1924.

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **Hr. Ms. Zeeland (1897)**.
* Gardiner Robert (toim.): *Conway's All the World's Fighting Ships 1860–1905*. Lontoo, Englanti: Conway Maritime Press, 2002. ISBN 0-85177-133-5. (englanniksi)
* Gardiner Robert (toim.): *Conway's All the World's Fighting Ships 1906–1921*. Lontoo, Englanti: Conway Maritime Press, 1985. ISBN 0-85177-245-5. (englanniksi)

### Viitteet

1. ↑  Gardiner 1985 s. 365
**Scott James** (s. 6. heinäkuuta 1994 Melbourne, Victoria) on australialainen lumilautailija. 185 senttimetriä pitkä ja 78 kilogrammaa painava James kilpailee half-pipessä ja slopestylessä.

James voitti kultaa half-pipestä vuoden 2015 MM-kilpailuista Itävallan Kreischbergistä pistein 91.50. Hän on kilpaillut myös kaksissa talviolympialaisissa, vain 15-vuotiaana Vancouverissa vuonna 2010 ja Sotšissa vuonna 2014. Paras sijoitus on vuodelta 2014 slopestylen 16. sija.

Maailmancupissa James on kilpaillut 14-vuotiaasta, eli vuodesta 2009 lähtien. Hänen paras sijoituksensa on kolmas, jonka hän saavutti tammikuussa 2014 Stonehamin half-pipestä.

Lähteet
-------

* (Arkistoitu – Internet Archive)
* 

  

Miesten half-pipen maailmanmestarit

|  |
| --- |
| 1996: Ross Powers |
1997: Fabien Rohrer |
1999: Ricky Bower |
2001: Kim Christiansen |
2003: Markus Keller |
2005: Antti Autti |
2007: Mathieu Crepel |
2009: Ryō Aono |
2011: Nathan Johnstone |
2013: Iouri Podladtchikov |
2015: Scotty James |
2017: Scotty James |
2019: Scotty James |
2021: Yūto Totsuka |
2023: Lee Chae-un |
**Lamminniemen kappeli** on Puumalan seurakunnan omistama kappeli Ruokotaipaleessa, Hurissalossa, Puumalassa. Kappelin pihamaalla on hautausmaa. 

Kappeli on valmistunut syksyllä 1970. Hautausmaa on perustettu jo vuonna 1952.

Kappelin tilavuus on 650 m3 ja lattiapinta-alaa on noin 140 m2. Kirkkosalin lisäksi kappelissa on eteishuone, omaistenhuone ja pieni sakaristo. Istumapaikkoja on yli 70. Kappelin rakentaminen maksoi 50 000 markkaa.

Ensimmäisenä hautausmaahan on haudattu 1. tammikuuta 1956 Eveliina Piskonen Kyllölästä. Ensimmäiseksi avioliittoon vihityt olivat Matti Hämäläinen Ollilankylästä Puumalasta ja Anja Hämäläinen Savonlinnasta 2. syyskuuta 1972.

Lähteet
-------

1. 1 2  Lamminniemen kappeli *Puumalan seurakunta*.  Arkistoitu 28.9.2020. Viitattu 4.5.2020.
2. ↑  Lamminniemen kappeli ja hautausmaa - Hurissalon kyläyhdistys ry *www.hurissalo.fi*. Viitattu 4.5.2020.
3. ↑  Katri Hämäläinen: *Puumalan historia II*, s. 1107-1109. Puumalan kunta.
4. ↑  Hämäläinen Katri: *Puumalan Historia II*, s. 1107-1109. Puumalan kunta.
**Kalle Virolainen** (s. 1. huhtikuuta 1981 Kauhajoki) on suomalainen pesäpalloilija, joka edustaa Superpesiksessä pelaavaa Jyväskylän Kiriä. Virolainen on edustanut koko 2010 alkaneen Superpesis-uransa ajan Jyväskylän Kiriä. Virolainen pelasi aiemmin Kirissä myös Kirin pelatessa Ykköspesistä. Lisäksi Virolainen on pelannut Ykköspesistä ja Suomensarjaa kasvattajaseurassaan Kauhajoen Karhussa sekä lisäksi Suomensarjaa Peräseinäjoen Toivon riveissä. Virolainen toimii lyöjäjokerina. Pelaamissaan 85 Superpesiksen runkosarjassaottelussa Virolainen on lyönyt 130 juoksua, tuonut seitsemän juoksua ja kerännyt 215 kärkilyöntiä. Virolaisen lyömistä juoksuista kolme on kunnareita. Pelaamissaan neljässä Superpesiksen pudotuspeliottelussa Virolainen on lyönyt kolme juoksua ja kerännyt kahdeksan kärkilyöntiä. Tilastot päivitetty 25. syyskuuta 2013.

Palkinnot
---------

* Ykköspesiksen kuukauden pelaaja: elokuu 2008

Lähteet
-------

* www.pesis.fi/@Bin/4370398/Virolainen+Kalle.xls
* (Arkistoitu – Internet Archive)
* 

### Viitteet

1. ↑  Virolainen, Kalle (xlsx) *pesis.fi*. Viitattu 24.10.2021.
2. ↑   (Arkistoitu – Internet Archive)
Ruslan H’omtšak.
**Ruslan Borysovytš H’omtšak** (ukr. Руслан Борисович Хомчак; s. 5. kesäkuuta 1967) on ukrainalainen kenraalieversti, joka toimi Ukrainan asevoimien komentajana vuosina 2020–2021.

H’omtšak syntyi Lvivissä. Hän valmistui Moskovan sotilasakatemiasta vuonna 1988. Vuosina 1988–1992 hän palveli Neuvostoliiton asevoimissa Saksassa ja Valko-Venäjällä. Hän eteni moottoroidun kiväärikomppanian komentajaksi. Vuonna 1993 hän siirtyi Ukrainan asevoimiin. Hän toimi 24. mekanisoidussa divisioonassa ensin moottoroidun kivääriprikaatin esikuntapäällikkönä ja eteni mekanisoidun rykmentin esikuntapäälliköksi. Tämän jälkeen hän toimi 38. armeijakunnan 300. mekanisoidun rykmentin komentajana ja 8. armeijakunnan 72. erillisen mekanisoidun prikaatin komentajana.

Vuonna 2008 hän valmistui Ukrainan kansallisesta maanpuolustusakatemiasta, ja hänet nimitettiin 8. armeijakunnan varaesikuntapäälliköksi. Vuonna 2010 hänet nimitettiin 6. armeijakunnan varakomentajaksi ja myöhemmin samana vuonna myös armeijakunnan esikuntapäälliköksi. Vuonna 2011 hänet ylennettiin kernaalimajuriksi. Vuonna 2012 hänet nimitettiin 6. armeijakunnan komentajaksi. Vuonna 2013 hänet ylennettiin kenraaliluutnantiksi.

6. armeijakunnasta tuli uudelleenjärjestelyn myötä eteläinen operaativinen osasto, jonka komentajaksi H’omtšak nimitettiin vuonna 2014. Itä-Ukrainan sodassa H’omtšak osallistui Ilovaiskin taisteluun. Vuonna 2015 hänet nimitettiin maavoimien esikuntapäälliköksi ja varakomentajaksi. Vuonna 2019 hänet nimitettiin Ukrainan asevoimien esikuntapäälliköksi ja komentajaksi. Samana vuonna hänet ylennettiin kenraalieverstiksi. Hän toimi esikuntapäällikkönä vuoteen 2020 asti. Heinäkuussa 2021 hänet erotettiin asevoimien komentajan toimesta ja nimitettiin Ukrainan turvallisuus- ja puolustusneuvoston 1. varasihteeriksi.

Lähteet
-------

1. 1 2 3  Хомчак Руслан Борисович *LB.ua*.  Arkistoitu 26.2.2023. Viitattu 26.2.2023. (ukrainaksi)
2. ↑  Начальник Генштабу Хомчак розповів, як він вийшов з «Іловайського котла» *unian.ua*.  24.5.2019.  Arkistoitu 26.2.2023. Viitattu 26.2.2023. (ukrainaksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |
**Kirkonmäen hautausmaa** eli **Kempeleen vanha hautausmaa** on toinen Kempeleessä sijaitsevista hautausmaista. Se sijaitsee keskustaajaman läheisyydessä Kempeleen vanhan kirkon ja Pyhän kolminaisuuden kirkon välissä. Hautausmaan alue on yksi valtakunnallisesti merkittävistä rakennetuista kulttuuriympäristöistä. Kaikkiaan hautausmaalla on yhteensä 1 500 hautapaikkaa.

Hautausmaan vanhimmat haudat ovat 1700-luvun loppupuolelta. Vanhempia hautoja on vanhan kirkon alla olevissa hautaholveissa. Nykyään Kempeleessä tehtävät hautaukset tehdään keskustaajaman itäpuolella sijaitsevalle Kokkokankaan hautausmaalle.

Hautausmaan läheisyydessä sijaitsee myös sankarihauta-alue, jonka on suunnitellut Ilmari Wirkkala vuonna 1947. Vuosien 1939–1945 sankarihautamerkki paljastettiin 31. elokuuta 1952, jonka on suunnitellut Martti Tarvainen. Sen pääaiheena on Vehmaan graniitista tehty iso risti, johon on kaiverrettu vuodet sekä teksti. Yksittäisten sankarivainajien muistomerkit on myös tehty graniitista. Luonnonkivilohkareista kootun matalan muurin sisäpuolella on
lisäksi kolmelle vuoden 1918 vapaussoturille pystytetty vanhempi muistokivi.

Viime vuosina hautausmaa-alueen puuston kuntoa on kartoitettu, ja sen perusteella on tehty ensimmäisen vaiheen puukaadot. Vanhan kirkon ja kellotapulin näkyvyyttä eri ilmansuuntiin tullaan tulevaisuudessa parantamaan kirkon alueeseen liittyvän aluesuunnittelutoteutuksen yhteydessä.

Lähteet
-------

1. 1 2  Kirkonmäen hautausmaa *Kempeleen seurakunta*. Viitattu 9.7.2021.
2. ↑  Kempeleen kirkot *Kempeleen kunta*. Viitattu 9.7.2021.
3. ↑  Kempeleen kirkonmäki *Valtakunnallisesti merkittävät rakennetut kulttuuriympäristöt RKY*. Museovirasto.
4. 1 2  Jat­kos­sa Kem­pe­leen hau­tauk­set kes­kit­ty­vät Kok­ko­kan­kaal­le – Kir­kon­mäel­lä olevat 1 500 paikkaa pian täynnä *Rantalakeus*.  11.4.2019. Viitattu 9.7.2021.
5. ↑  Vanha kirkko *Kempeleen seurakunta*. Viitattu 9.7.2021.
**Martin Laursen** (s. 26. heinäkuuta 1977 Fårvang, Tanska) on tanskalainen jalkapalloilija. Hänen pelipaikkansa oli puolustaja.

Laursen aloitti uransa kotimaansa pääsarjassa Silkeborg IF -joukkueessa vuonna 1995. Kolmen Silkeborg kauden aikana, Laursen auttoi muun muassa seuran toiseksi Tanskan liigassa kaudella 1997–1998. Elokuussa 1998 hän siirtyi Serie B:ssä pelaavaan Hellas Veronaan. Samana vuonna Verona nousi Serie A:han, vaikka Laursenin kausi meni pilalle loukkaantumisen takia. Vuonna 2001 Parma hankki 188-senttiä pitkän Laursenin pelaajaoikeudet. Laursen ehti harjoitella Parman kanssa ainoastaan 3 viikkoa, kunnes Italian suurseuroihin kuuluva AC Milan osti hänet 8,7 miljoonalla punnalla. Milanissa Laursen aloitti hyvin ja teki kaksi maalia neljässä ensimmäisessä liigaottelussa. Milanissa pelatessaan Laursen oli mukana voittamassa Italian Cupia, Mestarien liigaa, UEFA Super Cupia ja Italian liigamestaruutta.

21. toukokuuta 2004 Kolmen kauden ja 41:n Milan pelin jälkeen Aston Villa solmi tanskalaispuolustajan kanssa neljän vuoden sopimuksen. Debyyttinsä joukkueessa hän teki 14. elokuuta 2004 ottelussa Southamptonia vastaan. Paljon loukkaantumisista kärsinyt Laursen on ehtinyt edustaa Villaa vasta neljässätoista ottelussa.

Tanskan maajoukkueessa Laursen teki debyyttinsä ystävyysottelussa Portugalia vastaan maaliskuussa 2000. Yhteensä Laursen edusti maataan 53 maaottelussa ja teki kaksi maalia. Hänet valittiin myös vuoden 2000 ja 2004 Euroopan-mestaruuskilpailuihin. MM-kisoissa hän edusti Tanskaa vuoden 2002 MM-kisoissa.

Vuonna 2009 Laursen päätti lopettaa uransa, koska olisi muuten joutunut käymään polvileikkauksessa.

Lähteet
-------

1. 1 2 3  Martin Laursen *UEFA.com*.  14.1.2011. UEFA. Viitattu 4.7.2012. (englanniksi)
2. ↑  Denmark - Record International Players  5.7.2018. RSSSF. Viitattu 7.8.2018. (englanniksi)

Aiheesta muualla
----------------

* Profiili *footballdatabase.comin* sivustolla
* Profiili *soccerbase.comin* sivustolla (Arkistoitu – Internet Archive)
**Martin Model 167** oli yhdysvaltalainen kevyt pommikone, joka lensi ensilentonsa 14. maaliskuuta 1939. Kone palveli toisessa maailmansodassa Ranskassa ja Britanniassa, jossa se sai tyyppimerkinnän Maryland Mk I.

Suunnittelu ja tuotanto
-----------------------

Yhdysvaltain maavoimien ilma-ase tarvitsi 1938 kevyen pommikoneen, jolloin Glenn L. Martin Company valmisti Model 167:n, joka sai viralliseksi mallimerkinnäkseen XA-22. Kone oli kaksimoottorinen kolmihenkisen miehistön tarvitseva täysmetallirunkoinen yksitaso, joka kykeni lentämään 447 km/h. Koneen omasuojana oli ylöspäin suunnattu kaksoiskonekivääri sekä neljä eteenpäin ampuvaa konekivääriä siivissä.

Konetta ei kuitenkaan hyväksytty tuotantoon, kun se hävisi vertailussa Douglasin A-20 koneelle. Yhtiö sai kuitenkin tilauksia Ranskasta ja Englannista siten, että konetta valmistettiin 450 kappaletta.

Lähteet
-------

* Donald, David: *The encyclopedia of world aircraft*. Enderby: Blitz editions, 1997. ISBN 1-85605-375-X.  (englanniksi)

### Viitteet

1. 1 2 3  Donald 1997 s. 598
Valentin Varennikov vuonna 1994.
**Valentin Ivanovitš Varennikov** (ven. Валентин Иванович Варенников 15. joulukuuta 1923 – 6. toukokuuta 2009) oli venäläinen ja neuvostoliittolainen armeijakenraali ja poliitikko, yksi Neuvostoliiton Afganistanin sodan suunnittelijoista ja johtajista. Hän osallistui vuoden 1991 kaappausyritykseen Mihail Gorbatšovia vastaan.

Varennikov syntyi köyhään kasakkaperheeseen Krasnodarissa. Hän otti osaa suureen isänmaalliseen sotaan (toinen maailmansota) vuodesta 1942. Hän valmistui Frunzen sotilasakatemiasta 1954. Myöhemmin hän lisäksi osallistui taisteluihin Angolassa, Syyriassa, Etiopiassa ja Afganistanissa. Hän oli pääorganisaattorina Tšernobylin onnettomuuden raivaustöissä.

Varennikov komensi 1962–1966 divisioonaa ja 1967–1969 Leningradin sotilaspiiriä. Vuodesta 1969 hän oli Saksassa, jossa komensi aluksi kolmatta armeijaa. Vuonna 1978 hänet ylennettiin armeijankenraaliksi, ja vuodesta 1979 hän oli pääesikunnan varapäällikkö. Vuosina 1984–1989 hän oli puolustusministeriön Afganistanin joukkojen päällikkö Kabulissa. Operaatio Magistralista hänelle myönnettiin Neuvostoliiton sankarin arvo. Vuonna 1989 Varennikov sai nimityksen maavoimien komentajaksi ja varapuolustusministeriksi.

Varennikov oli myös korkeimman neuvoston jäsen vuodesta 1974 ja 1989–1991 Neuvostoliiton kansanedustaja.

Varennikov oli 1991 Gorbatšovia vastaan tehdyn kaappausyrityksen pääsuunnittelijoita. Helmikuussa 1994 duuma myönsi armahduksen valtion hätätilakomitean jäsenille ja vuoden 1993 kriisin osallistujille, mutta Varennikov kieltäytyi armahduksesta, ja oikeudenkäynti hänen osaltaan jatkui, kunnes hänet vapautettiin maanpetossyytteistä loppuvuodesta 1994.

Varennikov valittiin 1995 Venäjään duumaan kommunistisen puolueen ehdokkaana. Hän johti veteraanien asioiden komiteaa. Vuonna 2003 hän liittyi Rodina-puolueeseen, mutta palasi kommunistiseen puolueeseen 2007.

Lähteet
-------

1. ↑  Uutiskatsaus. Mitä Missä Milloin 1995 s. 115. Otava 1994 ISBN 951-1-13254-7

Aiheesta muualla
----------------

* Russian Army Gen. Varennikov dead at 85 (Arkistoitu – Internet Archive), RIA

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Yhdysvallat
* Tšekki
* Alankomaat

 |

 |
Valentin Thilo, nuorempi
**Valentin Thilo** nuorempi (19. huhtikuuta 1607, Köningsberg - 29. heinäkuuta 1662 Köningsberg) oli saksalainen, evankelinen latinan ja retoriikan professori Köningsbergin yliopistossa sekä virsirunoilija.

Thilo toimi aluksi diakonina Königsbergissä. Hän aloitti teologian opinnot 1624 Köningsbergin yliopistossa, mutta oli kiinnostunut myös retoriikasta. Hän jatkoi opintojaan Leidenin yliopistossa 1632 -1634 ja palattuaan Köningsbergiin nimitettiin retoriikan professoriksi 1634. Hän oli viiteen otteeseen filosofisen tiedekunnan dekaani ja kahteen otteeseen yliopiston professori.

Thilo oli Heinrich Albertin ja Simon Dachin ystävä ja oli heidän kanssaan Königsbergin runoliiton (Kürbishütte) jäsen. Hän oli kirjoittanut kaksi retoriikkaa käsittelevää oppikirjaa, jotka julkaistiin vuosina 1635 ja 1647. Hänen kirjoittamansa virret olivat pääasiassa kirkkovuoden juhla-aikojen virsiä. Useimmat niistä julkaistu kokoelmissa *Preussische Fest-Lieder* (Elbing 1642-44) ja *New Preussisches vollständiges Gesang-Buch* (Kö­nigs­berg 1650). Hänen kirjoittamistaan virsistä tunnetaan vain adventtivirsi "Mit Ernst, o Menschenkinder vuodelta" 1642.

Thilon virren on suomentanut Elias Lännrot 1874. Se on virsi 7 "Valmistu, Herran kansa" Suomen evankelis-luterilaisen kirkon virsikirjassa ja virsi 712 Ruotsin kirkon virsikirjassa. Se on Hengellinen laulukirja -kirjan laulu 611, Seurakunta laulaa - kirjan laulu 502 ja Helsingin katolisen hiippakuinnan laulukirjassa Cantemus laulu 37 sekä Suomen kirkon ruotsinkielisessä virsikirjassa virsi 5 "Nu må vi oss bereda att möta med stor fröjd".

Lähteet
-------

1. 1 2  Valentin Thilo *hymnary.org*. Viitattu 28.2022. (englanniksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Espanja
* Saksa
* Suomi (KANTO)
* Ruotsi
* Alankomaat
* Puola

 |
|  |
| Henkilöt | 
* Deutsche Biographie

 |
|  |
| Muut | 
* RISM
* IdRef

 |

 |
Kuvassa näkyy neljästä histoniparista ja sen ympärille kiertyneestä DNA:sta muodostunut nukleosomi sekä histoni-1-proteiini, joka yhdistää peräkkäisiä nukleosomeja tiiviisti toisiinsa.
**Nukleosomi** on kromatiinin alhaisin järjestäytymisen muoto. Se koostuu histoni-proteiinista, jonka ympärille kaksijuosteinen DNA on kiertynyt. Nukleosomin tarkoitus on pakata pitkä DNA-molekyyli niin, että se mahtuu solun tai tuman sisälle. Nukleosomi tarjoaa DNA:lle kuusinkertaisen pakkauksen.

Nukleosomin sydämessä oleva histoni muodostuu kahdeksasta histoni-proteiinista (H2A, H2B, H3 ja H4), joiden muodostama rakenne kuvataan yleensä sylinterin muotoiseksi. Oktameerin korkeus on kuusi nm ja halkaisija 11 nm. DNA kiertyy histonin ympärille kahteen kertaan.

Kun DNA:ta leikataan nukleaasientsyymillä nukleosomien välistä, jää yhteen nukleosomiin noin 200 emäsparia DNA:ta. Pidempiaikainen altistus nukleosomille jättää jäljelle 147 emäsparin pituisen DNA-juosteen, joka yhdessä histonin kanssa muodostaa ydinpartikkelin (*core particle*). Ydinpartikkelien väliin jäävää DNA:ta kutsutaan *linkkeri-DNA:ksi* ja sen pituus vaihtelee kahdeksasta 114:ään emäspariin. Histoni-proteiineista H1 assosioituu linkkeri-DNA:n kanssa.
Nukleofiilinen asyylisubstituutioreaktiot, jossa nukleofiili (:Nu–) liittyy karbonyyliryhmään, syntyy tetraedrinen välituote, josta irtoaa lähtevä ryhmä, L– ja muodostuu uusi karbonyyliyhdiste
Karboksyylihappojohdosten reaktiivisuus riippuu lähtevän ryhmän konjugaattihapon pKa-arvosta.
**Nukleofiiliset asyylisubstituutioreaktio**t ovat tyypillisiä karboksyylihappojen ja niiden johdosten reaktioita. Reaktio tapahtuu kahdessa vaiheessa: kun nukleofiili (:Nu–) liittyy karboksyylihapon tai sen johdoksen karbonyyliryhmään, syntyy tetraedrinen välituote, josta irtoaa lähtevä ryhmä, L– ja uusi karbonyyliyhdiste muodostuu. Ketoneilla ja aldehydeillä ei lähtevää ryhmää ole, joten niillä ei tapahdu asyylisubstituutiota. Niillä tapahtuu sen sijaan additioreaktio karbonyyliryhmään. Karboksyylihappojohdosten reaktiivisuus riippuu lähtevän ryhmän (L-) konjugaattihapon (HL) pKa-arvosta.

Happokloridit ovat kaikkein reaktiivisimpia karboksyylihappojohdoksia, koska elektronegatiivinen kloori polaroi voimakkaasti karbonyyliryhmää. Amidit reagoivat heikoiten. Siksi happokloridit voidaan helposti muuttaa estereiksi tai amideiksi, mutta amideista ja estereistä ei saada happoklorideja.

Katso myös
----------

* Nukleofiilinen substituutio
* Nukleofiilinen aromaattinen substituutio
**Shōkaku** (jap. 翔鶴) oli keisarillisen Japanin laivaston vuonna 1941 palvelukseenotettu Shōkaku-luokan lentotukialus toisessa maailmansodassa.

Palvelus
--------

Alus osallistui sisaraluksensa *Zuikakun* kanssa hyökkäykseen Pearl Harboriin ja Rabaulin pommitukseen tammikuussa 1942.

Maalis–huhtikuussa 1942 *Shōkaku* osallistui hyökkäykseen Ceylonille, jossa sen lentokoneet upottivat kaksi laivaa Colombon satamaan ja vaurioittivat tuotantolaitoksia, sekä myöhemmin upottivat *HMS Cornwallin* ja *HMS Dorsetshiren* sekä lentotukialus *HMS Hermesin* Batticaloan rannikolla 9. huhtikuuta 1942.

Alus osallistui myöhemmin *Zuikakun* kanssa Korallimeren taisteluun, jossa sen pommikoneet upottivat *USS Lexingtonin* ja vaurioittivat vakavasti *USS Yorktownia*. Taistelussa *Shōkakuun* osui kolme pommia, jotka vaurioittivat alusta vakavasti. Alus oli lähellä upota paluumatkalla Japaniin kovien aallokoiden takia, mutta alus saapui Kureen 17. toukokuuta 1942. Aluksen vauriot korjattiin 10 päivässä, mutta alus ei korjaustöiden takia päässyt osallistumaan Midwayn taisteluun.

Myöhemmin alus osallistui Itäisten Salomonsaarten taisteluun ja Santa Cruzin saarten taisteluun, jossa sen lentokoneet vaurioittivat *USS Enterprisea* ja upottivat *USS Hornetin*. Taisteluissa *Shōkaku* vaurioitui pahasti ja vietti kuukausia korjattavana.

Filippiinienmeren taistelussa 19. kesäkuuta 1944 Yhdysvaltain laivaston sukellusvene *USS Cavalla* (SS-244, kapteeniluutnantti Kossler) upotti *Shōkakun* 19. kesäkuuta 1944. Alukseen osui kolme torpedoa ja se olisi ehkä päässyt satamaan, mutta räjähdys vaurioitti useita lentobensiinisäiliöitä, joiden sisältö vuoti ympäri alusta. Korjaaminen oli mahdotonta, ja noin tunti osumien jälkeen bensiini syttyi ja aiheutti nopeasti räjähdyksen, joka upotti aluksen. Aluksen mukana hukkui 1 272 miestä. Hävittäjät *Urakaze*, *Wakatsuki* ja *Hatsuzuki* pelastivat 570 miestä merestä.

Lähteet
-------

1. ↑  Arni, Erkki: *Taistelu Tyynenmeren herruudesta* *1941–1945*, luku "Keisarikunnan kohtalo ja kalkkunajahti".

Aiheesta muualla
----------------

* Kuvia tai muita tiedostoja aiheesta **Shōkaku** Wikimedia Commonsissa

*Shōkaku*-luokan lentotukialukset

|  |
| --- |
| *Shōkaku* - *Zuikaku* |
| Edeltäjä: Zuihō-luokka – Seuraaja: Taiyō-luokka |
**Pang Hak-se** (kor. 방학세; 1914 Venäjän keisarikunta – 18. heinäkuuta 1992) oli pohjoiskorealainen juristi ja poliitikko. Hän oli avainasemassa Pohjois-Korean salaisen poliisin luomisessa ja on ainoa tiedossa oleva luonnollisen kuoleman kohdannut maan salaisen poliisin päällikkö.

Elämä ja ura
------------

Pangista käytettiin venäjänkielistä nimeä Nikolai Ignatjevitš Pan (Николай Игнатьевич Пан). Ristiriitaisia tietoja on esitetty sekä hänen synnyinpaikastaan että opinahjostaan, mutta venäläisten arkistolähteiden perusteella hän valmistui Sverdlovskin lakiyliopistosta Stalinin jo ollessa Neuvostoliitossa lujasti vallankahvassa. Hänet pakkosiirrettiin, mutta hän pääsi palvelemaan Neuvostoliiton salaista poliisia ja työskenteli suuren terrorin aikana tutkijana Qızılordassa. 1940-luvun alkupuolella Pang pääsi Neuvostoliitossa syyttäjän tehtäviin. Kun Korean niemimaa vuonna 1945 jaettiin, hän ei ollut ensimmäisten Pohjois-Koreaan siirrettyjen joukossa vaan hänet lähetettiin sinne koulutettujen korealaisten "Ryhmä 36" -koodinimellä tunnetussa ryhmässä vuonna 1946.

Korean niemimaalla Pang sai aseman Neuvostoliiton tilapäisessä hallinnossa ennen kuin aloitti vuonna 1948 toimintansa Pohjois-Korean salaisen poliisin korkeimmassa asemassa. Hän toimi Kim Il-sungin lojaalina apurina 1950–1960-luvuilla suoritetuissa poliittisissa puhdistuksissa. Näiden puhdistusten uhreista merkittävimpiin kuuluivat Pak Hon-yong ja Yi Sung-yop. Laajalti huhuttiin Pangilla olleen osuuden myös Ho Ka-in kuolemassa, vaikka tämä virallisen tiedon mukaan teki itsemurhan 2. heinäkuuta 1953. 1950-luvun loppupuolella Pang teki ilmiantoja Neuvostoliiton suurlähetystöön, mutta sittemmin Neuvostoliiton ja Pohjois-Korean välit heikkenivät. Kaikki kontaktit Neuvostoliiton ja Pohjois-Korean salaisen palvelun välillä katkaistiin, ja Pang otti etäisyyttä kaikkiin muihin neuvostotaustaisiin korealaisiin eikä edes yrittänyt jatkossa vierailla Neuvostoliitossa.

1960-luvulla Pang siirrettiin asemaan Korean työväenpuolueen keskuskomiteassa, jossa hän vastasi tiedustelutyöstä Etelä-Koreassa. Vuonna 1972 hän nousi Pohjois-Korean korkeimman oikeuden johtoon, ja tässä asemassa hän toimi kuolemaansa saakka. Lisäksi hän istui edustajana Korkeimmassa kansanneuvostossa. *Rodong Sinmunissa* julkaistun kuolinilmoituksen mukaan 78-vuotias Pang kuoli pitkään sairastettuaan. Hän oli ainoa puhdistuksista selvinnyt Pohjois-Korean politiikassa ns. "venäläistä faktiota" edustaneista johtohahmoista.

Yksityiselämä
-------------

Pangin isä Ignati oli metsästäjä, ja metsästyksestä tuli myös Pangin harrastus. Pangilla oli vaimo Kwon Yong-hui (venäläiseltä nimeltään Vera Ivanovna Kvon), jonka kanssa hän usein vieraili Neuvostoliitossa 1950-luvulla ennen maiden välien viilenemistä. Neuvostodokumenttien mukaan vaimolla oli kaksi tytärtä ja yksi poika, vaikka dokumenteissa ei suoraan ilmoiteta Pangia näiden isäksi. Pangilla oli asiakirjojen mukaan sisaruksia.

Lähteet
-------

1. 1 2 3 4 5 6 7  Pang Hak Se: the father of the North Korean secret police NK News
2. 1 2 3 4  Kai Myrberg: "Pohjois-Koreassa vain porsaat ovat onnellisia" (2021; s. 123, 155)
**Panepistimíou** (kreik. Οδός Πανεπιστημίου, *Odós Panepistimíou*, "Yliopiston katu") eli **Eleftheríou Venizélou** (Οδός Ελευθερίου Βενιζέλου, *Odós Eleftheríou Venizélou*) on katu Ateenan keskustassa Kreikassa. Se kulkee Sýntagma-aukiolta Omónoia-aukiolle.

Panepistimíou on Ateenan keskustan keskeisiä pääkatuja 1800-luvulla muodostetussa asemakaavassa. Kadun varrella on lukuisia arkkitehtonisesti merkittäviä rakennuksia, joista monet edustavat uusklassista arkkitehtuuria. Kadulla sijaitsevat muun muassa Ateenan yliopiston päärakennus, josta katu on saanut nimensä, sekä Ateenan akatemia ja Kreikan kansalliskirjasto, jotka muodostavat yhdessä Ateenan "uusklassisen trilogian". Kadun varrella sijaitsevat myös Numismaattinen museo eli Ilíou Mélathron -huvila, Ateenan arkeologisen seuran rakennus, katolinen Pyhän Dionysios Areopagitan katedraali, Arsákeio- eli Arsakeion-koulu, vanha silmäsairaala (Ofthalmiatreío), Serpiérin huvila sekä useita merkittäviä pankkitaloja ja liikkeitä. Kadulla on myös Ateenan metron asema Panepistímio.

Katu nimettiin vuonna 1945 virallisesti Elefteríou Venizélou -kaduksi 1900-luvun alkupuolen merkittävän poliitikko Elefthérios Venizéloksen mukaan, mutta nimi ei ole yleistynyt käyttöön kovin laajalti. Katu kulkee samansuuntaisesti sen itäpuolella sijaitsevan Akadimías-kadun sekä länsipuolella kulkevan Stadíou-kadun kanssa.

Kuvia
-----

* Panepistimíou-katua.Panepistimíou-katua.
* Ilíou Mélathron -huvila eli Numismaattisen museon rakennus.Ilíou Mélathron -huvila eli Numismaattisen museon rakennus.
* Pyhän Dionysios Areopagitan katedraali.Pyhän Dionysios Areopagitan katedraali.
* Vanha silmäsairaala.Vanha silmäsairaala.
* Arsákeio- eli Arsakeion-koulu.Arsákeio- eli Arsakeion-koulu.
* Ateenan akatemia.Ateenan akatemia.
* Ateenan yliopiston päärakennus.Ateenan yliopiston päärakennus.
* Kreikan kansalliskirjasto.Kreikan kansalliskirjasto.
* Serpiérin huvila.Serpiérin huvila.
* Dimítrios Rálliksen talo.Dimítrios Rálliksen talo.

Lähteet
-------

1. 1 2  Pietilä-Castrén, Leena: *Kävelyretkillä Ateenassa*, s. 144–157. Otava, 2013. ISBN 9511219499.
2. 1 2  El. Venizelos (Panepistimiou) Avenue *Athens24*. Viitattu 20.2.2017.
3. ↑  Panepistimiou’s Neoclassical Treasures *Greece Is*. Viitattu 20.2.2017.

Aiheesta muualla
----------------

* Kuvia tai muita tiedostoja aiheesta **Panepistimíou** Wikimedia Commonsissa

Ateenan merkittävimmät kadut ja tiet

|  |  |
| --- | --- |
| Moottoritiet | 
* A1 (PATHE)
* A6 (Attikí Odós)

 |
| Valtakadut | 
* Alexándras
* Andréa Syngroú
* Athinón
* Kifisías
* Konstantinoupóleos
* Mesogeíon
* Vasiléos Konstantínou
* Vasilíssis Amalías
* Vasilíssis Ólgas
* Vasilíssis Sofías
* Vouliagménis

 |
| Kadut | 
* Aiólou
* Akadimías
* Athinás
* Dionysíou Areopagítou
* Ermoú
* Filellínon
* Ierá Odós
* Iródou Attikoú
* Mitropóleos
* Óthonos
* Panepistimíou
* Patisíon (28is Oktovríou)
* Peiraiós (Panagí Tsaldári)
* Sólonos
* Stadíou
* Tripódon
* Vasiléos Georgíou A'
* Voukourestíou

 |
**Panem et circenses** on latinankielinen lentävä lause, joka tarkoittaa suomeksi "leipää ja sirkushuveja". Lausahdus on peräisin satiirirunoilija Juvenalikselta, jonka mukaan Rooman kansalla oli ollut kerran valta käsissään, mutta keisarikaudella se oli luopunut poliittisista oikeuksistaan ja vaati itselleen enää vain ilmaista viljaa ja ilmaisia sirkushuveja. 

Rooman valtakunnassa *panem et circenses* koski roomalaista proletariaattia, johon luettiin kuuluvaksi vapaat miespuoliset kansalaiset, joilla ei ollut maaomaisuutta. *Panem et circenses* -politiikka luotiin olosuhteessa, jossa kansalaisia pidettiin tietämättöminä ja hyväuskoisina. Rooman valtakunnassa oli yleistä ajatella, että väestö jakautuu jyrkästi kahtia: voimakkaisiin ja voimattomiin, harvoihin ja lukuisiin, omistajiin ja omistamattomiin sekä aatelisiin ja tavalliseen kansaan. "Huonommalla" kansanosalla nähtiin olevan "parempaan" kansanosaan nähden vääränlaiset henkilökohtaiset ominaisuudet. Sanalla *circus* roomalaiset tarkoittivat vaunukilpa-ajoja. Viihteellisten tapahtumien tarkoituksena oli luoda sosiaalista koheesiota.*lähde?*

Proletariaatti eli julkisen tuen varassa. He saivat viljaa alennettuun hintaan ja vuodesta 58 eaa. alkaen ilmaiseksi. Avunsaajia oli runsaat satatuhatta 70-luvulla eaa. ja nelisenkymmentä vuotta myöhemmin heitä oli 320 000. Tämä muutti myös ruokatottumuksia niin että vehnäleipä syrjäytti ruokapöydästä velliä ja rieskaa. Rooman rikkaiden odotettiin kustantavan myös huvit ja järjestävän työllisyystöitä rakennuttamalla julkisia rakennuksia. Noin vuodesta 60 eaa. tulikin tavaksi, että poliittista uraansa edistävien oli käytettävä suuria summia kansansuosion hankkimiseen.

Kristinuskon noustua 380-luvulla jaa. Roomassa valtionuskonnoksi muutettiin "leipää ja sirkushuveja" -tyyppinen köyhäinapu seurakuntien kautta jaettavaksi kaikkein köyhimmille suunnatuksi avuksi.

Lähteet
-------

1. ↑
2. ↑  Giner, Salvador. Mass Society. s. 159.*lähde tarkemmin?*
3. ↑  Bjöl, Erling & Hjortsö, Leo: *Otavan suuri maailmanhistoria 4 : Rooman valtakunta*, s. 135–136. Helsinki: Otava, 1985. ISBN 951-1-07160-2.
Tabarnia.
**Tabarnia** on kuvitteellinen Tarragonan ja Barcelonan provinssien osien unioni Espanjassa. Tabarniaan luetuilla alueilla ei ole mitään oikeaa hallinnollista yhteyttä, mutta Katalonian kriisin yhteydessä vuoden 2017 lopulla perinteisessä ja sosiaalisessa mediassa nousi esiin kampanja, jolla vaadittiin Tabarnian eroa muusta Kataloniasta. Kampanja käyttää samoja taloudellisia, kulttuurillisia, demografisia ja etnisiä argumentteja kuin Katalonian itsenäisyysliike vaatiessaan Tabarnian eroa itsenäiseksi julistautuneesta Katalonasta ja liittymistä Espanjan itsehallinnolliseksi alueeksi.

Tabarnian alueella asuisi 6,1 miljoonaa Katalonian 7,5 miljoonasta asukkaasta, ja sille kuuluisivat tärkeimmät talous- ja teollisuuskeskittymät sekä useimmat turistikohteet. Barcelonan suurkaupunkialueella espanja on valtakieli, kun taas maaseudulla katalaaninkieliset ovat enemmistönä. 

Kampanjan tunnuslause on englanninkielinen "Barcelona is not Catalonia", joka matkii Katalonian itsenäisyysliikkeen mottoa "Catalonia is not Spain". Espanjan pääkaupunki Madrid lähialueineen muodostaa oman itsehallintoalueensa, mutta Tabarnian kohdalla itsenäisyysvaatimus on osaksi vitsi ja sosiaalisen median meemi. Joulunpyhinä syntyi myös mediailmiö Catabàrnia: kunnat, jotka haluavat erota Tabarniasta ja liittyä Kataloniaan.

Lähteet
-------

1. ↑  Alandete, David: Tabarnia: the hoax independence movement trending now in Spain *El Pais*.  27.12.2017. Viitattu 28.12.2017.
2. 1 2  Hannula, Tommi: Katalonian pattitilanteeseen haetaan nyt omaperäisiä ratkaisuja: Entä jos itsenäisyyttä vastustava Barcelonan seutu irtautuisikin Kataloniasta? *Helsingin Sanomat*.  27.12.2017. Viitattu 28.12.2017.

Aiheesta muualla
----------------

*
*Tämä artikkeli kertoo etunimestä. Sukunimestä kerrotaan sivulla Uoti (sukunimi).*

**Uoti** on suomalainen miehen etunimi.

Nimi Uoti on alkujaan hämäläinen lyhennelmä Olavi-nimen muunnelmasta Uolevi. Kielentutkijoiden mukaan Uolevi-nimestä on ensin syntynyt lyhennelmä *Uoli*, mutta koska hämäläismurteissa *t*:n heikkoasteinen vastine on laajalti *l*, on tämän nimen genetiivimuodon *Uolin* pohjalta myöhemmin syntynyt nimi Uoti, josta tämän taivutusmuodon on oletettu johtuneen. Tässä muodossa nimi on otettu almanakkaankin (29. heinäkuuta), vaikka se on jäänyt harvinaiseksi. Digi- ja väestötietoviraston tietojen mukaan Uoti-nimen on 1900-luvun alusta vuoden 2019 loppuun mennessä saanut 60 henkilöä.

Lähteet
-------

* Vilkuna, Kustaa (toim. Mikkonen, Pirjo): *Etunimet*. Otava, 2005. ISBN 951-1-18892-5.

### Viitteet

1. ↑  Uoti - Nordic names Wiki - Name Origin, Meaning and Statistics *nordicnames.de*. Viitattu 4.9.2014. (englanniksi)
2. ↑  Kustaa Vilkuna, Marketta Huitu, Pirjo Mikkonen: *Suomalainen nimikirja*. Otava, 1985. ISBN 951-1-07227-7.
3. ↑  Nimipalvelu Digi- ja väestötietovirasto. Viitattu 29.7.2020.
**Seututie 717** on Vaasan Tervajoelta Vaasan keskustaan kulkeva seututie. Tie kulkee pääosin Vaasan kaupungin alueella, mutta sillä on lyhyt osuus Mustasaaren kunnassa. Seututiellä 717 on pituutta noin 34 kilometriä ja se on kokonaan päällystetty. Se on pääosin kaksikaistainen lukuun ottamatta lyhyttä nelikaistaista osuutta Vaasan Huutoniemessä. Tiellä on yhteensä kolme epäjatkumoa.

Reitti
------

Tie alkaa valtatien 18 eritasoliittymästä Vaasaan kuuluvan Vähänkyrön Tervajoelta. Tie kulkee Tervajoen lävitse ja seuraa Kyrönjoen vartta Vähäänkyröön. Vähässäkyrössä tie kulkee pääkatuna ja risteää kiertoliittymässä seututien 718, joka kulkee Vöyrille ja Oravaisiin. Vähästäkyröstä tie jatkuu joen vartta Merikaartoon, jossa tie kulkee kylän pohjoispuolitse.

Pian Merikaarron jälkeen tulee Vaasan ja Mustasaaren kuntaraja. Veikkaalassa seututie 717 risteää ensin yhdystien 7174 ja sitten yhdystien 7461 kanssa. Mustasaaren ja Vaasan kuntaraja tulee muutama kilometriä Veikkaalan jälkeen. Vanhassa Vaasassa tie risteää yhdystien 7173 kanssa, jossa myös seututie 717 kääntyy. Seuraavaan epäjatkuvuuteen risteyksestä on vain reilut 500 metriä. Huutoniemessä tie risteää valtatien 8 ja eurooppatien E8 kanssa eritasoliittymänä. Risteysalueella on lyhyt nelikaistatie. Tie kääntyy pian risteyksen jälkeen. Osuus Huutoniemestä on eteenpäin on seututieksi kapeaa runkokatua. Tie päättyy Sepänkyläntielle, joka yhdistää valtatiet 3 ja 8 sekä eurooppatiet E8 ja E12.

Nähtävyyksiä
------------

* Vanha Vaasa

Lähteet
-------

1. ↑  Google Maps *Google Maps*. Viitattu 31.8.2018. fi-US
2. ↑  Liikennevirasto *julkinen.liikennevirasto.fi*.  Arkistoitu 25.8.2018. Viitattu 31.8.2018.
Maxwell Atoms vuonna 2017.
**Maxwell Atoms** (alkuaan **Adam Burton**, s. tammikuu 1974) on yhdysvaltalainen animaattori, joka tuli tunnetuksi luomistaan animaatiosarjoista *The Grim Adventures of Billy & Mandy* ja *Evil Con Carne*.

Elämäkerta
----------

Atoms aloitti piirtämisen jo kolmevuotiaana, ja innostus kasvoi edelleen kouluiässä kauhuelokuvien ja vanhojen lauantaiaamun piirrettyjen myötä. Hän päätyi animaatioalalle opiskeltuaan high schoolin jälkeen Philadelphiassa The University Of The Arts -koulussa vuosina 1992–1996.

Atomsilla on Aspergerin oireyhtymä.

### Ura

Valmistumisensa jälkeen Atoms sai työharjoittelupaikan animaatiostudiosta Film Roman. Seuraavana vuonna hän sai töitä Hanna-Barberalta, jossa hän toimi käsikirjoittajana ja storyboardien piirtäjänä animaatioissa *Cow & Chicken* ja *Olen Näätä*. Atoms sai Annie-ehdokkuuden vuonna 1998 *Cow & Chicken* -televisiosarjan jaksosta "The Karate Chick". Sarjojen päätyttyä hän jatkoi piirrettyjen parissa luojana ja käsikirjoittajana. Vuonna 2001 Atoms loi kahdesta lyhytsarjasta koostuvan *Grim & Evilin*, jotka myöhemmin päätyivät omiksi sarjoikseen Hanna-Barbera-yhtiön muutettua nimekseen Cartoon Network Studios. Atoms on toiminut luomissaan sarjoissa ääninäyttelijänä muun muassa hahmoille Jeff the Spider, Piff ja Cod Commando. Hän sai vuonna 2007 Daytime Emmy -ehdokkuuden sarjasta *The Grim Adventures of Billy & Mandy*.

Lähteet
-------

1. ↑

Aiheesta muualla
----------------

* Maxwell Atoms Myspacessa (englanniksi)
* Maxwell Atoms Internet Movie Databasessa. (englanniksi)
* Maxwellin blogi

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Yhdysvallat

 |
|  |
| Henkilöt | 
* Elonet

 |

 |